Document ID: 32004D0424

32004D0424
L 143/97
SLUŽBENI LIST EUROPSKE UNIJE
ODLUKA VIJEĆA
od 21. travnja 2004.
o sklapanju Sporazuma između Europske zajednice i Posebnog upravnog područja Makaoa Narodne Republike Kine o ponovnom prihvatu osoba bez dozvole boravka
(2004/424/EZ)
VIJEĆE EUROPSKE UNIJE,
uzimajući u obzir Ugovor o osnivanju Europske zajednice, a posebno njegov članak 63. stavak 3. točku (b), u vezi s člankom 300. stavkom 2. drugom rečenicom prvog podstavka i člankom 300. stavkom 3. prvim podstavkom,
uzimajući u obzir prijedlog Komisije,
uzimajući u obzir mišljenje Europskog parlamenta (1),
budući da:
(1)
Komisija je, u ime Europske zajednice, pregovorima dogovorila Sporazum s Posebnim upravnim područjem Makaoa Narodne Republike Kine o ponovnom prihvatu osoba bez dozvole boravka.
(2)
Ovaj Sporazum je potpisan u ime Europske zajednice 13. listopada 2003., podložno njegovom mogućem kasnijem sklapanju.
(3)
Ovaj Sporazum bi trebalo odobriti.
(4)
Sporazumom se uspostavlja Odbor za ponovni prihvat koji može donijeti odluke s pravnim učinkom. Stoga je potrebno odrediti tko predstavlja Zajednicu unutar ovog Odbora i predvidjeti postupak kojim se utvrđuje način donošenja stajališta Zajednice.
(5)
U skladu s člankom 3. Protokola o stajalištu Ujedinjene Kraljevine i Irske, koji je priložen Ugovoru o Europskoj uniji i Ugovoru o osnivanju Europske zajednice, Ujedinjena Kraljevina je obavijestila o svojoj želji da sudjeluje u donošenju i primjeni ove Odluke.
(6)
U skladu s člancima 1. i 2. Protokola o stajalištu Ujedinjene Kraljevine i Irske, koji je priložen Ugovoru o Europskoj uniji i Ugovoru o osnivanju Europske zajednice te ne dovodeći u pitanje članak 4. navedenog Protokola, Irska ne sudjeluje u donošenju ove Odluke, nije njome vezana, niti se ona na nju primjenjuje.
(7)
U skladu s člancima 1. i 2. Protokola o stajalištu Danske, koji je priložen Ugovoru o Europskoj uniji i Ugovoru o osnivanju Europske zajednice, Danska ne sudjeluje u donošenju ove Odluke, nije njome vezana, niti se ona na nju primjenjuje,
ODLUČILO JE:
Članak 1.
Sporazum između Europske zajednice i Posebnog upravnog područja Makaoa Narodne Republike Kine o ponovnom prihvatu osoba bez dozvole boravka i njemu priložene Izjave odobravaju se u ime Zajednice.
Tekst Sporazuma priložen je ovoj Odluci.
Članak 2.
Predsjednik Vijeća daje obavijest predviđenu u članku 20. stavku 2. Sporazuma (2).
Članak 3.
Komisija, kojoj pomažu stručnjaci iz država članica, predstavlja Zajednicu u Odboru za ponovni prihvat koji je uspostavljen na temelju članka 17. Sporazuma.
Članak 4.
Stajalište Zajednice unutar Odbora za ponovni prihvat u pogledu donošenja njegovog poslovnika u skladu s člankom 17. stavkom 5. Sporazuma utvrđuje Komisija nakon savjetovanja s posebnim odborom kojeg imenuje Vijeće.
Za sve ostale odluke Odbora za ponovni prihvat, stajalište Zajednice donosi Vijeće, kvalificiranom većinom, na prijedlog Komisije.
Članak 5.
Ova se Odluka objavljuje u Službenom listu Europske unije.
Sastavljeno u Luxembourgu 21. travnja 2004.

Labels: 0
18
15
11